als_Latn dik_Latn sag_Latn
Kombëtarja e Shqipërisë vijon me intensitet përgatitjet në Stamboll, duke i “karikuar bateritë” për kualifikuesen ndaj Izraelit, në fushën e këtij të fundit. Mesditën e sotme, në konferencë për shtyp kanë dalë Jahmir Hyka dhe Odise Roshi. Shtatshkurtëri kuqezi, që tashmë luan në SHBA, ka nënvizuar në fjalën e tij: “Nuk e ndoqa ndeshjen ndaj Luksemburgut, sepse isha duke udhëtuar. E pashë më pas në ritransmetim. Normale, nuk është një rezultat i mirë. Por, me sa pashë në televizor, kishim zhvilluar një lojë të mirë në pjesën e parë. Tani shpresojmë që kundër Izraelit të hedhim pas krahëve edhe atë humbje ndaj Luksemburgut, edhe pse ishte një sfidë miqësore.
Pas Europianit, që ishte maksimumi për ne, të gjithë presim të njëjtin sukses nga kombëtarja. Por, këtë herë nuk mund të përsëritnim veten, sepse grupi ku bëjmë pjesë është shumë më i vështirë. Në këto momente kemi nevojë për mbështetje nga tifozët dhe mediat. Largësia nuk ndikon te forma ime për të luajtur me kombëtaren. Më shumë se largësia është çështja e orarit, që ndryshon mes Amerikës dhe Europës. Gjendja në skuadër duket mjaft e mirë. Sigurisht, duhet të jemi të bashkuar për të bërë diçka më mirë kundër Izraelit. Çëshja e kapitenit? Personalisht nuk e kam pasur primare që të jem kapiten në asnjë ekip. Kombëtarja është krenari. Rëndësi ka që të japim maksimumin për fanellën kuqezi. Çdo lojtar nuk duhet të bëjë polemika, luan në formacion apo jo.
Eshtë lumturi e madhe edhe duke qenë pjesë e kombëtares. Vendos trajneri nëse do të luash apo jo dhe sa minuta. Nuk e di se çfarë do të vendosë trajneri për sfidën kundër Izraelit, por unë jam gati të luaj që nga minuta e parë. Pozicioni im në fushë? Trajneri i ndjek të gjithë lojtarët në sfida të vençanta me klubet e tyre dhe e di shumë mirë ku ne mund të japim më të mirën tonë. Në varësi të kësaj ideje, sigurisht që trajneri De Biazi e di shumë mirë se ku mund të pozicionohem unë. Futbolli në SHBA? Është mjaft fizik. Ka ndryshim nga ana taktike, sepse skuadrat atje nuk kanë atë përgatitje taktike si klubet në Europë, por është një kampionat që ka cilësi”.
als_Latn als_Latn als_Latn